CELEX: 62007TN0470
Language: sl
Date: 2007-12-19 00:00:00
Title: Zadeva T-470/07: Tožba, vložena 19. decembra 2007 – Dow Agrosciences BV in drugi proti Komisiji

8.3.2008   
            
            
               SL
            
            
               Uradni list Evropske unije
            
            
               C 64/41
            
         Tožba, vložena 19. decembra 2007 – Dow Agrosciences BV in drugi proti Komisiji
   (Zadeva T-470/07)
   (2008/C 64/67)
   Jezik postopka: angleščina
   Stranke
   
      Tožeče stranke: Dow Agrosciences BV (Rotterdam, Nizozemska), Dow AgroSciences Ltd (Hitchin, Združeno kraljestvo), Dow AgroSciences SAS (Mougins, Francija), Dow AgroSciences Export SAS (Mougins, Francija), Dow AgroSciences Italia Srl (Milano, Italija), Dow AgroSciences Iberica SA (Madrid, Španija), Dow AgroSciences Vertriebsgesellschaft mbH (Neusiedl am See, Avstrija), Dow AgroSciences LLC (Indianapolis, Združene države) (zastopnika: K. Van Maldegem, C. Mereu, odvetnika)
   
      Tožena stranka: Komisija Evropskih skupnosti
   Predlogi tožečih strank
   
               —
            
            
               Odločba Komisije 2007/619/ES naj se razglasi za nično;
            
         
               —
            
            
               toženi stranki naj se naloži plačilo stroškov postopka.
            
         Tožbeni razlogi in bistvene trditve
   Tožeče stranke predlagajo razglasitev ničnosti Odločbe Komisije 2007/619/ES z dne 20. septembra 2007 o nevključitvi 1,3-dikloropropena v Prilogo I k Direktivi Sveta 91/414/EGS (1) (v nadaljevanju: Direktiva 91/414) in o preklicu registracij fitofarmacevtskih sredstev, ki vsebujejo navedeno snov.
   Tožeče stranke menijo, da je izpodbijana odločba nezakonita, ker:
   
               (a)
            
            
               bistveno krši pravila postopka, ker temelji na poročilu Evropske agencije za varnost hrane (v nadaljevanju: EFSA), s katerim naj bi bil kršen člen 8(7) Uredbe Komisije št. 451/2000 (2); ker je tožena stranka kršila člen 8(8) zgoraj navedene uredbe in ker izpodbijana odločba ni bila sprejeta v skladu s predpisanim zakonodajnim postopkom in tako krši člena 5 ES in 7 ES ter člen 5 Sklepa 1999/468 (3);
            
         
               (b)
            
            
               vsebuje očitne napake v presoji, ker je o nevključitvi 1,3-dikloropropena v Prilogo I k Direktivi 91/414/EGS odločeno, ne da bi bilo ugotovljeno, da snov predstavlja nesprejemljivo nevarnost za zdravje ljudi ali okolje, in ker za vključitev v Prilogo I ne izpolnjuje zahtev iz člena 5(1) in (2) Direktive 91/414;
            
         
               (c)
            
            
               krši splošna načela prava Skupnosti, zlasti (i) načeli pravne varnosti in legitimnih pričakovanj, (ii) načelo sorazmernosti, (iii) načelo enakega obravnavanja, (iv) načelo dobrega upravljanja, in (v) pravico tožečih strank do obrambe in pravico biti slišan;
            
         
               (d)
            
            
               krši Pogodbo ES in sekundarno zakonodajo, sprejeto za njeno uporabo, zlasti (i) člen 13 Direktive 91/414 ter (ii) člen 95 ES in člena 4 in 5 zgoraj navedene direktive.
            
         Prav tako se tožeče stranke na podlagi člena 241 ES sklicujejo na ugovor nezakonitosti zoper člen 20 Uredbe Komisije št. 1490/2002 (4), za katerega menijo, da je s spremembo Uredbe 451/2000 bistveno posegel v njihova legitimna pričakovanja, in sicer tako da je določil obvezno sodelovanje EFSA pri pregledu zadevne snovi.
   
      (1)  Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, str. 1).
   
      (2)  Uredba Komisije (ES) št. 451/2000 z dne 28. februarja 2000 o podrobnih določbah za izvajanje druge in tretje faze delovnega programa iz člena 8(2) Direktive Sveta 91/414/EGS (UL L 55, str. 25).
   
      (3)  Sklep Sveta z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (UL L 184, str. 23).
   
      (4)  Uredba Komisije (ES) št. 1490/2002 z dne 14. avgusta 2002 o nadaljnjih podrobnih pravilih za izvajanje tretje faze delovnega programa iz člena 8(2) Direktive Sveta 91/414/EGS in o spremembi Uredbe (ES) št. 451/2000 (UL L 224, str. 23).